Diari Oficial de la Generalitat Valenciana


Sumari del DOGV 5214, del 08-03-2006 (2006/2438)

ORDE de 16 de febrer de 2006, de la Conselleria de Benestar Social, per la qual s'aproven les bases i es convoca el Premi a la Labor Desplegada en Favor de la Família de la Comunitat Valenciana.
--------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5214

Data del DOGV
:   08-03-2006

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2006/2438


Data del document
:   16-02-2006

Organisme emissor
:   Conselleria de Benestar Social

Tipus de document
:   Ordre

Descriptors 

:   * premi cultural
    * distinció honorífica
    * servei social
    * família

ORDE de 16 de febrer de 2006, de la Conselleria de Benestar Social, per la qual s'aproven les bases i es convoca el Premi a la Labor Desplegada en Favor de la Família de la Comunitat Valenciana. [2006/2438]  
La família és un dels referents fonamentals de la majoria dels ciutadans i per mitjà d'esta es transmet des de l'herència cultural fins tot allò que configura la convivència, els valors i les formes de vida.  
Com a nucli social bàsic ha merescut menció especial en la Constitució Espanyola, la qual establix en l'article 39, com a principi rector de la política social i econòmica, la protecció social, econòmica i jurídica de la família.  
La Direcció General de Família, Menor i Adopcions és l'òrgan directiu de la Conselleria de Benestar Social a qui li correspon, segons el Decret 120/2003, d'11 de juliol, del Consell de la Generalitat, pel qual s'aprova el Reglament Orgànic i Funcional de la Conselleria de Benestar Social, entre altres funcions, les d'elaborar, promoure i executar les mesures per a assegurar una política integral en benefici de la família de la Comunitat Valenciana.  
L'Assemblea General de les Nacions Unides va proclamar en 1993 el 15 de maig com a Dia Internacional de les Famílies. Esta celebració reflectix la importància que la comunitat internacional atorga a les famílies com a unitats bàsiques de la societat, i la seua preocupació per la situació d'estes al voltant del món.  
Amb motiu de la celebració del mencionat dia el 2006, la Conselleria de Benestar Social vol celebrar-lo premiant especialment aquelles persones o entitats que s'han distingit per la labor en pro de la família.  
Per tot això i fent ús de les facultats que em conferix l'article 35 de la Llei de la Generalitat Valenciana 5/1983, de 30 de desembre, i el Decret 120/2003, d'11 de juliol, del Consell de la Generalitat, pel qual s'aprova el Reglament Orgànic i Funcional de la Conselleria de Benestar Social,  
ORDENE  
Article 1  
És objecte de la present orde la convocatòria de concurs públic per a la concessió del Premi a la Labor Desplegada en Favor de la Família de la Comunitat Valenciana. Les bases per les quals es regirà la convocatòria figuren com a annex I d'esta orde.  
La seua finalitat és reconéixer el paper, les característiques i el valor del treball realitzat de manera desinteressada per persones físiques o jurídiques, en benefici de la família de la Comunitat Valenciana, contribuint a la construcció d'una societat més justa i solidària.  
Article 2  
El primer premi consistirà en una placa commemorativa i un diploma acreditatiu, i les mencions honorífiques en un diploma acreditatiu. El jurat podrà proposar que es deixe desert qualsevol dels premis, no podent recaure en la mateixa persona més d'un premi.   
DISPOSICIONS FINALS  
Primera  
S'autoritza la subsecretària de la Conselleria de Benestar Social i la directora general de la Família, Menor i Adopcions perquè, en l'àmbit de les seues competències, adopten les mesures necessàries per al desplegament i l'aplicació d'esta orde.  
Segona  
La present orde entrarà en vigor l'endemà de la seua publicació en el Diari Oficial de la Generalitat Valenciana.  
Tercera  
Contra les bases de la present convocatòria, que esgota la via administrativa, s'hi podrà interposar potestativament recurs de reposició davant del mateix òrgan que l'ha dictat, en el termini d'un mes comptador des de l'endemà de la seua publicació, d'acord amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener, o bé directament recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptardors des de l'endemà de la seua publicació, d'acord amb el que disposa l'article 46 de la Llei 29/1998, de 13 de juliol, reguladora de la Jurisdicció Contenciosa Administrativa, sense perjuí que puguen interposar qualsevol altre que estimen procedent.  
València, 16 de febrer de 2006  
La consellera de Benestar Social  
ALICIA DE MIGUEL GARCÍA  
ANNEX I  
Bases  
Primera. Objecte   
És objecte de la present orde la convocatòria d'un concurs públic per a la concessió del Premi a la Labor Desplegada en Favor de la Família de la Comunitat Valenciana.  
Segona. Participants  
Podran concórrer al premi les persones físiques o jurídiques que complisquen els requisits següents:  
a) Persones físiques:  
Haver exercit activitats i programes d'interés general que comporten un compromís a favor de la família, en l'àmbit territorial de la Comunitat Valenciana.  
b) Persones jurídiques:  
Tindre personalitat jurídica pròpia, i estar legalment constituïdes com a entitat, associació o fundació.  
Desplegar activitats i programes d'interés general que comporten un compromís a favor de la família, en l'àmbit territorial de la Comunitat Valenciana.  
Les associacions i fundacions hauran d'estar legalment inscrites en algun dels registres d'associacions o fundacions de la Comunitat Valenciana, dependents de la Conselleria de Justícia, Interior i Administracions Públiques, o en qualsevol altre registre d'àmbit estatal amb la mateixa validesa legal que els anteriors.  
Tercera. Sol·licituds  
Podran presentar sol·licituds les persones físiques o jurídiques que complisquen els requisits establits en la base segona d'esta orde. La sol·licitud haurà de formalitzar-se segons el model inclòs en l'annex II de la present orde.  
Així mateix, la Conselleria de Benestar Social podrà proposar que siguen guardonades persones físiques o jurídiques que complisquen els requisits abans indicats.  
Quarta. Documentació  
A la sol·licitud s'adjuntarà la documentació següent:  
a) En tots els casos:  
. Exposició raonada dels motius pels quals es considera la persona física, jurídica com a creditora al premi, junt amb una memòria, l'extensió de la qual no superarà els cinc folis, on s'arreplegue l'acció o les accions concretes, de les realitzades, que es considera mereixedora del premi.  
. Com a suport de la sol·licitud, es podrà presentar material annex (vídeos, memòries anuals, etc.) que amplie informació sobre les activitats exercides per la candidatura.  
. Tota la documentació que es presente serà original o si és còpia, legalitzada per notari, cotejada o compulsada.  
b) Persones físiques:  
. Còpia del Document Nacional d'identitat (DNI), Número d'Identificació d'Estranger (NIE) o passaport.  
c) Persones jurídiques:  
. Estatuts, o escriptura de constitució.  
. Documentació acreditativa de la inexistència de fi de lucre de l'entitat.  
. Documentació acreditativa de l'existència de seu o seus, en la Comunitat Valenciana.  
. Documentació que acredite la representació que detenta el firmant de la sol·licitud, així com còpia del seu DNI, NIE o passaport.  
. Acreditació de la inscripció en el registre d'associacions o fundacions de la Comunitat Valenciana, dependent de la Conselleria de Justícia, Interior i Administracions Públiques, o en qualsevol altre d'àmbit estatal, que tinga el mateix objecte que els anteriors, si escau. Les entitats públiques estaran exemptes de presentar este document.  
Quinta. Termini de presentació  
El termini de presentació de sol·licituds començarà a partir de l'endemà de la publicació de la present convocatòria en el Diari Oficial de la Generalitat Valenciana i finalitzarà el dia 30 de març del 2006.  
La documentació, que haurà de ser dirigida a la Direcció General de Família, Menor i Adopcions, indicant «Premi Labor Família», es podrà presentar en el Registre General de la Conselleria de Benestar Social, o en qualsevol dels llocs que amb caràcter general reconeix l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú.  
La presentació de les sol·licituds en les oficines de correus haurà d'ajustar-se als requisits establits en l'article 31 del Reial Decret 1.829/1999, de 3 de desembre, pel qual s'aprova el reglament que regula la prestació de servicis postals, en desplegament del que establix la Llei 24/1998, de 13 de juliol, del Servici Postal Universal i de Liberalització dels Servicis Postals.  
Sexta. Jurat  
Es constituirà un jurat que avaluarà les sol·licituds i que emetrà un veredicte no vinculant que elevarà la consellera de Benestar Social, perquè resolga com pertoque.  
El jurat estarà compost per persones de la Comunitat Valenciana rellevants pels seus coneixements i activitats en l'àmbit de la família, d'acord amb la distribució següent:   
Presidenta: la consellera de Benestar Social o persona en qui delegue.  
Vicepresidenta: la directora general de la Família, Menor i Adopcions.  
Vocals: tres vocals, designats per la consellera de Benestar Social, d'entre persones destacades pels seus coneixements, activitats i altres mèrits en l'àmbit de la família.   
Secretari: un funcionari de la Direcció General de Família, Menor i Adopcions, amb veu però sense vot.  
El jurat podrà proposar que es deixe desert qualsevol dels premis, no podent recaure en la mateixa persona més d'un premi.  
Sèptima. Avaluació de les sol·licituds  
Per a avaluar les sol·licituds presentades, el jurat tindrà en compte, entre d'altres, els mèrits següents:  
a) Referits totes al fet pel qual se sol·licita el premi:  
. repercussió social.  
. nombre de famílies a qui afecta.  
. tipologia de les famílies a qui afecta (a totes, nombroses, monoparentals, etc.)  
b) Altres accions en favor de la família realitzades, diferents d'aquella per la qual s'opta al premi.  
Octava. Resolució del concurs  
La resolució del premi i les mencions honorífiques serà efectuat per la consellera de Benestar Social, amb veredicte previ no vinculant del jurat, una vegada examinades les sol·licituds presentades.  
El termini màxim per a resoldre serà de tres mesos comptadors a partir de l'endemà en què acaba el termini de presentació de sol·licituds.  
En aquells supòsits en què no es produïsca resolució expressa, s'entendrà que les sol·licituds han sigut desestimades, als efectes previstos per l'article 44.1 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú, modificada per la Llei 4/1999, de 13 de gener.  
Novena. Premis  
Es concedirà un primer premi i dos mencions honorífiques.  
Excepcionalment podran concedir-se altres mencions honorífiques, si hi ha candidats que s'estimaren mereixedors d'alguna d'elles, atesa la rellevància de l'actuació realitzada.  
L'entrega del Premi a la Labor Desplegada en Favor de la Família de la Comunitat Valenciana tindrà lloc en el marc dels actes organitzats per la Conselleria de Benestar social amb motiu de la celebració del Dia Internacional de la Família, en un acte públic que organitzarà la Direcció General de la Família, Menor i Adopcions, amb presència dels membres del jurat i dels guardonats o dels seus representants.  
Desena. Acceptació de les bases  
La participació en el concurs suposa la plena acceptació de les bases de la present convocatòria.